Regimentul de dragoni din Garda Imperială a fost creat de Napoleon Bonaparte pentru a reprezenta cavaleria de linie în cadrul Gărzii Imperiale. Regimentele de dragoni ilustrându-se în Războiul celei de-a Treia Coaliții din 1805, Napoleon a creat în 1806, odată cu reorganizarea cavaleriei din Garda Imperială, regimentul de dragoni din Garda Imperială. Acest regiment a devenit curând cunoscut sub numele de Dragonii Împărătesei ca un omagiu adus primei soții a lui Napoleon, Joséphine de Beauharnais.